Марко Ганчев
Конска балада

chitanka.info

Кой тъй яха във нощния мрак?

Разбира се, коня

от оня

дарак,

на който разчепкахме цяла епоха

и нови епохи след нея дойдоха.

Дочул да го зове натам

тръбата стара, трам-та-рам,

препуска с хъс

в галоп и тръс.

Покрай блестящи нови магазини,

срещу блестящи нови лимузини,

с подковите си удря, чат,

на ново щастие печат.

Натам, натам! Натам-натам!

Площадът, по средата храм.

Не е то храм, а е главина

на колелото на съдбата

и пак зоват го него, ата,

тъй както през оназ година,

отново да върти долапа,

понеже е такъв етапа.

И щом предишният жокей

зове го пак,

то няма как:

о кей, жокей, о кей!

Такър-такър, такър-такър,

добрият стар айгър

пристига там, пристига там.

Тръбата свири, трам-та-рам.

Досущ като тогава е, досущ:

прожектори, оркестър, туш!

Народът ръкопляска, вика, свирка.

Възвърнал младите си сили,

от щастие жребецът цвили,

така и не разбрал,

че влиза в цирка.

1992

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.